**Vedtektsnorm for regionlag
i Norges Jeger- og Fiskerforbund**

Vedtatt av Norges Jeger- og Fiskerforbund sitt landsmøte 14. november 2021 og kan ikkje endrast av regionlaga, med unntak av der det er gitt høve til dette.

**§ 1 Regionlaget sitt namn**

Regionlaget sitt namn er Norges Jeger- og Fiskerforbund (regionnamnet), heretter forkorta NJFF (regionnamnet).

**§ 2 Formål**

Regionlaget sitt formål er det same som for NJFF sentralt.

Regionlaget er ei samanslutning av alle lokallag tilslutta Norges Jeger- og Fiskerforbund i regionen og er det organisatoriske bindeleddet mellom NJFF sitt sentralledd og lokallaga. Det har eit spesielt ansvar med å ta i vare organisasjonen sitt formål i samfunnet på regionnivå.

**§ 3 Regionlaget sine leiande organ**

Regionlaget sine leiande organ er:

1. Årsmøtet
2. Ekstraordinært årsmøte
3. Styret

**§ 4 Regionlaget sin økonomi**

Forbundet sentralt refunderer til regionlaga den delen av medlemskontingenten som representantskapet har fastsett.

(Regionlaget kan sjølv gjere tilføying her. Dette kan gjelde andre forhold med omsyn til økonomien enn overføring av kontingentandelen frå NJFF sentralt.)

**§ 5 Regionlaget sitt årsmøte**

Årsmøte skal haldast kvart år innan 31. mars og kallast inn med åtte veker skriftleg varsel. Forslag lokallag ynskjer behandla av årsmøtet skal vere styret i hende seinast fire veker før årsmøtet. Styret sine forslag til dagsorden, vedlagt årsberetning, rekneskap og andre saks­dokument sendast lokallaga seinast to veker før årsmøtet.

Til årsmøtet kan lokallag med inntil 200 medlemmar sende 2 representantar. Lokallag med fleire medlemer kan sende ytterlegare 1 representant for kvar påbegynte 200. medlem, inntil 6 representantar. Deretter gis ein representant pr. 300 medlem.

Representantane må ha fylt 14 år for å ha stemmerett.

(Regionlaget kan sjølv justere fordelinga av representasjonen.)

Medlemmar frå lokallaga utnemnt av NJFF i sentrale utval, samt regioninstruktørar, kallast inn til årsmøte. Desse har tale-, men ikkje stemmerett, så fremt dei ikkje møter som representant for eit lokallag.

På årsmøtet skal følgjande behandlast:

1. Konstituering av møtet.
* Godkjenning av representantar
* Godkjenning av innkalling
* Godkjenning av dagsorden
* Godkjenning av forretningsorden
* Val av ordstyrar
* Val av sekretær
* Val av teljekorps
* Val av to delegatar til å underskrive protokollen
1. Årsberetning frå siste kalenderår.
2. Revidert rekneskap frå siste kalenderår.
3. Innkomne saker med styret sine forslag til vedtak.
4. Andre saker som styret har ført opp på dagsorden.
5. Styret sine forslag til årsplan og budsjett.
6. Val av styre i samsvar med § 7.
7. Val av leiarar til årsmøteoppnemnte utval.
8. Val av valnemnd på tre medlemmar inklusive leiar, så vidt mogleg geografisk fordelt. Medlemmane veljast for tre år, rullerande slik at éin person er på val kvart år.
9. Val av revisor(er) og vararevisor for eitt år.
10. Val av utsendingar til landsmøtet. Desse skal være gyldig medlem av eit av lokallaga i regionen eller vere direktemedlem i regionlaget.

(Regionlaga kan sjølve utvide denne lista.)

Dersom ikkje noko anna er bestemt, vert alle saker avgjort med alminneleg fleirtal. Ved stemmelikskap vert forslaget forkasta, unntatt ved personval der det vert føretatt lodd­trekning. Val skal vere skriftleg dersom det ligg føre fleire forslag og nokon krev skriftleg avstemming.

Ingen representantar har meir enn éi stemme. Regionlaget sitt styre har ikkje stemmerett i saker som gjeld beretning og rekneskap.

NJFF sitt sentralledd har rett til å vere representert på regionlaget sitt års- og styremøte med talerett.

**§ 6 Ekstraordinært årsmøte**

Ekstraordinært årsmøte kan kallast inn av styret, eller når et tidlegare årsmøte har vedtatt det, eller når minst ¼ av dei tilslutta lokallaga eller forbundsstyret krev det.

Innkalling til ekstraordinært årsmøte, vedlagt dagsorden, skal skje med minst 14 dagar varsel. Møtet skal ikkje ta avgjerder i andre saker enn dei som er oppført i innkallinga.

**§ 7 Regionlaget sitt styre**

Regionlaget leiast av eit styre på minimum fem personar beståande av leiar, nestleiar, barne- og ungdomsansvarleg, kvinnekontakt og andre styremedlemmar. Styret må konstituere seg etter gjeldande satsingsområde.

Styret veljast for to år om gangen, men slik at tilnærma halve styret er på val kvart år. I tillegg veljast kvart år to varamedlemmar til styret.

(Denne paragrafen kan endrast av regionlaget slik at det beskriv fleire funksjonar i styret, men uansett må styret ha minst fem årsmøtevalde medlemmar inklusiv leiar og nestleiar. Dersom alle dei viktigaste ansvarsområda i regionlaget er beskrive som eigne styre­funksjonar, kan setninga om styret sin eigen konstituering utelatast. Døme på slike ansvarsområde er: sekretær, kasserer/økonomiansvarleg, informasjonsansvarleg, opplæringsansvarleg)

**§ 8 Styrets arbeid**

Styret skal:

1. Representere NJFF i sin region, utøve den administrative mynde, handheve vedtektene og ta i vare regionen sine interesser hjå lokallag og dei regionale myndigheitene.
2. Følgje vedtekne strategiske planar.
3. Førebu, behandle og fatte vedtak i saker av interesse for regionen.
4. Halde møter med lokallagsleiarar/-styre for drøfting av viktige saker av felles interesse.
5. Sende saker til høyring i lokallaga.
6. Fastsetje tid for ordinære og eventuelle ekstraordinære årsmøte.
7. Gje årleg beretning og rekneskap med revisor sin rapport om regionlaget si verksemd i kalenderåret. Ajourføre liste over tillitsvalde for regionlaget i NJFF sitt medlems­register og i Brønnøysundregisteret.
8. Utarbeide forslag til årsplan i samsvar med NJFF sine sentralt vedtekne strategiar og budsjett for komande år.
9. Ved behov peike ut eigne utval og medlemmar av desse, samt utarbeide arbeids­instruks med mandat for utvala.
10. Foreslå tildeling av eventuelle heidersteikn.
11. Peike ut regioninstruktørar.
12. Utarbeide instruks for regionlaget sine tilsette.
13. Arbeide for lokallags- og medlemsfordeler, medrekna moglegheiter for økonomisk støtte til regionlaget og lokallaga.
14. Medverke til oppretting av nye lokallag og eventuelt samanslåing der det er behov og hjelpe desse med råd og opplysningar.
15. Avgjere tvistar mellom lokallag.

Styret er avgjerdsdyktig når minst halvparten av styret er til stades, inkludert vara­medlemmar. Vedtak vert fatta med alminneleg fleirtal. Ved stemmelikskap vert forslaget forkasta. Det skal førast protokoll frå kvart styremøte.

(Regionlaget kan sjølv utvide denne lista med fleire punkt.)

**§ 9 Vedtektsendringar**

Dersom NJFF sitt landsmøte vedtar endringar i dei ufråvikelege delane av vedtektsnorm for regionlag, er regionlaga forplikta til å ta dei endra reglane inn i sine vedtekter. Dette skal gjerast seinast i det første ordinære regionlagsårsmøtet etter landsmøtet.

Endringar i vedtektene som regionlaget sjølv kan vedta på sitt årsmøte, krev 2/3 fleirtal blant representantane som er til stades. Slike endringar skal godkjennast av forbundsstyret før dei vert gyldige.

**§ 10 Domsutval**

Regionlaget er forplikta av reglane i gjeldande domsutval i NJFF sine sentrale vedtekter og normer.

**§ 11 Oppløysing av regionlag**

Dersom det ligg føre eit grunngjeve forslag om oppløysing av regionlaget, skal forbundsstyret behandle dette etter retningslinjer for oppløysning og samanslåing av regionlag og lokallag. Dersom det vert vedtatt å løyse opp regionlag, skal regionlaget sine midlar disponerast av NJFF til å fremje forbundet sine formål i regionen.